Die brief van Jeremia - www.bybelkennis.co.za
Een van die groot versoekings vir Israel was altyd dat hulle sal swig voor die afgode van die vyand.
Dit kon byvoorbeeld maklik gebeur dat hulle dink dat Israel se vyande so magtig is omdat hulle gode sterker as die Here is en dan begin hulle om die afgode te aanbid. In die Ou Testament kry 'n mens gereeld gedeeltes waarin die Here sy volk waarsku om nie voor so 'n versoeking te swig nie. In Die Brief van Jeremia, een van die Ou-Testamentiese apokriewe, kry 'n mens dieselfde soort waarskuwing. Die skrywer doen sy absolute bes om die onvermoë van die afgode te beklemtoon:
45 Daardie gode word deur skrynwerkers en goudsmede gemaak; hulle kan niks anders wees behalwe dit wat hierdie vakmanne wil hê hulle moet wees nie. 46 Die mense wat hulle maak, leef self nie eens baie lank nie. Hoe kan dit wat hulle maak, dan gode wees? 47 Al wat hulle ná hulle dood vir die mense wat nog kom, nalaat, is leuens en skande! 48 Wanneer daar oorloë of rampe kom, praat die priesters onder mekaar oor waar hulle met die gode kan gaan wegkruip! 49 Hoe is dit moontlik dat 'n mens nie kan besef dat hierdie goed nie gode is nie? Hulle kan hulleself nie uit oorloë of rampe red nie! 50 Hulle is houtbeelde wat met goud en silwer oorgetrek is. Later sal dit uitkom dat dit alles bedrog was. Alle mense en konings sal sien dat hulle nie gode is nie, maar net die handewerk van mense. Ja, God werk nie deur dié gode nie. 51 Wie besef nie dat hulle nie regtig gode is nie?
52 Hulle kan nie 'n koning aan bewind bring oor 'n land nie en hulle kan nie vir mense reën gee nie. 53 Hulle kan nie aan hulleself laat reg geskied of iemand red wat onregverdig behandel is nie. Hulle is magteloos – soos kraaie wat tussen hemel en aarde rondhang. 54 As daar 'n vuur uitbreek in die tempel van hierdie houtgode wat met goud en silwer bedek is, sal die priesters vlug en wegkom, maar die gode sal soos die tempel se balke in die vuur uitbrand. 55 Hulle kan nie 'n koning of vyandelike magte weerstaan nie. 56 Hoe kan iemand erken dat hulle gode is of hulle gode noem?